Bokke pak All Blacks in twee weg-toetse | Netwerk24
Deur Hendrik Cronjé 13 Desember 2020 00:39
Die Springbokke en die All Blacks gaan volgende jaar in twee Rugbykampioenskap-toetse kragte meet. Foto: Getty Images
Die Springbokke sal volgende jaar 'n mini-toer na Nieu-Seeland onderneem om in twee Rugbykampioenskaptoetse teen die All Blacks te speel. Die toetsvelde moet nog bekend gemaak word.
SA Rugby het Donderdag op 'n virtuele vergadering van sy hoofraad ook bekend gemaak dat die Wêreldbekerkampioen in 2021 in twee tuistoetse in die Rugbykampioenskap teen die Wallabies sal speel. Teen die Argentynse Poemas sal die Bokke tuis én weg speel.
Die Wallabies sal in Durban en Johannesburg met die Bokke swaarde kruis.
Die Australiese toetse sal waarskynlik eers ná die besoek van Warren Gatland se Britse en Ierse Leeu-span in Julie wees.
Pretoria sal gasheer speel vir die Rugbykampioenskap-tuistoets teen Argentinië. Dis onseker waar hulle in Argentinië sal ontmoet.
SA Rugby het ook op sy hoofraad se vergadering bevestig die Bokke sal volgende jaar in twee wedstryde in Bloemfontein ter voorbereiding van die toetse teen die Britse en Ierse Leeus speel. Geen besonderhede oor die teenstanders is gegee nie.
'n Kragmeting met 'n Britse Barbarian-span en selfs nog 'n toets teen Argentinië word in dié stadium as moontlikhede genoem.
Jacques Nienaber se Bokspan beplan boonop in die aanloop tot die toetse teen die Britse en Ierse Leeus om 'n oefenkamp in Bloemfontein te hou voor die eerste van drie wedstryde teen Gatland-hulle, op 24 Julie in die FNB-stadion. Die tweede toets is op 31 Julie in die Kaapstad-stadion en die derde toets op 7 Augustus op Ellispark.
SA Rugby het intussen bevestig dat die groot wraakwedstryd tussen die Bokke en Engeland ná verlede jaar se Wêreldbekereindstryd in Japan vir 20 November 2021 op Twickenham gereël is.